b'\n_START_ARTICLE_\nReabilitare medical\xc4\x83\n_START_PARAGRAPH_\nReabilitarea Medical\xc4\x83 (\xc3\xaen trecut numit\xc4\x83 Recuperare, Medicin\xc4\x83 Fizic\xc4\x83 \xc8\x99i Balneologie, respectiv Balneofizioterapie) este o specialitate medical\xc4\x83 clinic\xc4\x83 independent\xc4\x83, responsabil\xc4\x83 de prevenirea, diagnosticarea, tratarea \xc8\x99i managementul reabilit\xc4\x83rii persoanelor cu afec\xc8\x9biuni dizabilitante \xc8\x99i comorbidit\xc4\x83\xc8\x9bi la toate v\xc3\xa2rstele, \xc3\xaen vederea promov\xc4\x83rii capacit\xc4\x83\xc8\x9bilor \xc8\x99i performan\xc8\x9belor fizice \xc8\x99i cognitive ale acestor persoane, precum \xc8\x99i \xc3\xaen vederea cre\xc8\x99terii calit\xc4\x83\xc8\x9bii vie\xc8\x9bii acestora._NEWLINE_Scopul este de a \xc3\xaembun\xc4\x83t\xc4\x83\xc8\x9bi \xc8\x99i de a restabili capacitatea func\xc8\x9bional\xc4\x83 \xc8\x99i calitatea vie\xc8\x9bii pentru peroanele cu dizabilit\xc4\x83\xc8\x9bi fizice, afec\xc8\x9biuni dizabilitante \xc8\x99i/sau handicap, obiectul fiind restabilirea func\xc8\x9biei optime \xc3\xaen contextul prezen\xc8\x9bei unor diverse leziuni fizice, tisulare \xc8\x99i/sau func\xc8\x9bionale.\n_START_SECTION_\nDefini\xc8\x9bii\n_START_PARAGRAPH_\nReabilitare (Recuperare): Proces activ, prin intermediul c\xc4\x83ruia cei care au dizabilit\xc4\x83\xc8\x9bi ca urmare a leziunilor sau a bolilor \xc3\xaesi revin complet sau, daca nu este posibil a\xc8\x99a ceva, ajung la poten\xc8\x9bialul fizic, mental sau social optim \xc8\x99i sunt integra\xc8\x9bi \xc3\xaen mediul care le este cel mai potrivit_NEWLINE_Medicin\xc4\x83 de Reabilitare : Are ca scop reabilitarea - ca \xc8\x99i proces de restabilire a func\xc8\x9biilor fizice, dar \xc8\x99i ameliorarea capacit\xc4\x83\xc8\x9bii de a permite persoanelor s\xc4\x83 participe activ \xc3\xaen cadrul societ\xc4\x83\xc8\x9bii._NEWLINE_Medicin\xc4\x83 Fizic\xc4\x83: disciplin\xc4\x83 medical\xc4\x83 care prin folosirea unor mecanisme fiziologice (precum reflexele, adaptabilitatea func\xc8\x9bional\xc4\x83 \xc8\x99i neuroplasticitatea) precum \xc8\x99i prin folosirea pregatirii fizice \xc8\x99i mentale, se ocup\xc4\x83 cu interven\xc8\x9biile al caror scop este acela de a \xc3\xaembun\xc4\x83ta\xc8\x9bi func\xc8\x9bionarea fiziologic\xc4\x83 si mental\xc4\x83. Frecvent practica Medicinei Fizice implic\xc4\x83 munca unei  echipe multidisciplinare cu diver\xc8\x99i profesioni\xc8\x99ti din domeniul s\xc4\x83n\xc4\x83t\xc4\x83\xc8\x9bii - inclusiv fizioterapeu\xc8\x9bi, terapeu\xc8\x9bi ocupa\xc8\x9bionali, asisten\xc8\x9bi sociali, personal educativ, ingineri. _NEWLINE_Balneologia: disciplin\xc4\x83 medical\xc4\x83 ce se ocup\xc4\x83 cu descoperirea, studiul complex \xc8\x99i aplicarea \xc3\xaen practica medical\xc4\x83 a factorilor naturali terapeutici (FNT). _NEWLINE_Factori terapeutici naturali: Ansamblul elementelor fizice \xc8\x99i chimice terapeutice, sanogene naturale, format din apele minerale, lacurile \xc8\x99i n\xc4\x83molurile, gazele - cu efect terapeutic, precum \xc8\x99i din ansamblul elementelor fizice \xc8\x99i chimice ale climatului, inclusiv microclimatul de saline si pe\xc8\x99teri - avizate de Ministerul S\xc4\x83n\xc4\x83t\xc4\x83\xc8\x9bii conform legisla\xc8\x9biei \xc3\xaen vigoare.'